CELEX: 32021D0960
Language: hr
Date: 2021-04-30 00:00:00
Title: Provedbena odluka Komisije (EU) 2021/960 оd 30. travnja 2021. o osnivanju Ekstremne svjetlosne infrastrukture – Konzorcija europskih istraživačkih infrastruktura za ekstremnu svjetlosnu infrastrukturu (ELI ERIC) (priopćeno pod brojem dokumenta C(2021) 2923) (Vjerodostojan je samo tekst na bugarskom, češkom, njemačkom, mađarskom, talijanskom i litavskom jeziku) (Tekst značajan za EGP)

15.6.2021   
               
               
                  HR
               
               
                  Službeni list Europske unije
               
               
                  L 212/3
               
            
         PROVEDBENA ODLUKA KOMISIJE (EU) 2021/960
         оd 30. travnja 2021.
         o osnivanju Ekstremne svjetlosne infrastrukture – Konzorcija europskih istraživačkih infrastruktura za ekstremnu svjetlosnu infrastrukturu (ELI ERIC)
         
            
               (priopćeno pod brojem dokumenta C(2021) 2923)
            
         
         (Vjerodostojan je samo tekst na bugarskom, češkom, njemačkom, mađarskom, talijanskom i litavskom jeziku)
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu Vijeća (EZ) br. 723/2009 od 25. lipnja 2009. o pravnom okviru Zajednice za Konzorcij europskih istraživačkih infrastruktura (ERIC) (1), a posebno njezin članak 6. stavak 1. točku (a),
         budući da:
         
                     (1)
                  
                  
                     Češka, Mađarska, Italija i Litva zatražile su od Komisije da osnuje Ekstremnu svjetlosnu infrastrukturu – Konzorcij europskih istraživačkih infrastruktura za ekstremnu svjetlosnu infrastrukturu (ELI ERIC). Njemačka i Bugarska objavile su svoju odluku da će u početku sudjelovati u ELI ERIC-u kao promatrači. Dogovoreno je da će Češka biti država članica domaćin ELI ERIC-a.
                  
               
                     (2)
                  
                  
                     Uredba (EZ) br. 723/2009 uključena je u Sporazum o Europskom gospodarskom prostoru (EGP) Odlukom Zajedničkog odbora EGP-a br. 72/2015 (2).
                  
               
                     (3)
                  
                  
                     Komisija je u skladu s člankom 5. stavkom 2. Uredbe (EZ) br. 723/2009 ocijenila zahtjev i zaključila da ispunjava uvjete utvrđene u toj uredbi.
                  
               
                     (4)
                  
                  
                     Mjere predviđene u ovoj Odluci u skladu su s mišljenjem Odbora osnovanog na temelju članka 20. Uredbe (EZ) br. 723/2009,
                  
               DONIJELA JE OVU ODLUKU:
         
            Članak 1.
            
               1.   Osniva se Ekstremna svjetlosna infrastruktura – Konzorcij europskih istraživačkih infrastruktura za ekstremnu svjetlosnu infrastrukturu (ELI ERIC).
            
            
               2.   Temeljni elementi Statuta ELI ERIC-a utvrđeni su u Prilogu.
            
         
         
            Članak 2.
            Ova je Odluka upućena Republici Bugarskoj, Češkoj Republici, Saveznoj Republici Njemačkoj, Talijanskoj Republici, Republici Litvi i Mađarskoj.
         
         
            Sastavljeno u Bruxellesu 30. travnja 2021.
            
               
                  Za Komisiju
               
               Mariya GABRIEL
               
                  Članica Komisije
               
            
         
         
            (1)  SL L 206, 8.8.2009., str. 1.
         
         
            (2)  Odluka Zajedničkog odbora EGP-a br. 72/2015 od 20. ožujka 2015. o izmjeni Protokola 31 uz Sporazum o EGP-u, o suradnji u posebnim područjima izvan četiriju sloboda (SL L 129, 19.5.2016., str. 85.).
      
      
         
            PRILOG
            TEMELJNI ELEMENTI STATUTA ELI ERIC-a
            
               Članak 1.
               
                  IME
               
               Osniva se europska istraživačka infrastruktura na jednoj lokaciji s operativnim objektima u više država članica ELI ERIC-a kao Konzorcij europskih istraživačkih infrastruktura (ERIC) na temelju Uredbe Vijeća (EZ) br. 723/2009 (1) i pod imenom „ERIC za ekstremnu svjetlosnu infrastrukturu”, odnosno „ELI ERIC”.
            
            
               Članak 2.
               
                  ZADAĆE I AKTIVNOSTI
               
               
                  1.   ELI ERIC upravlja laserskim postrojenjima velike snage opisanima u Tehničkom i znanstvenom opisu (Prilog I.) („POSTROJENJA ELI-ja”) kao jedinstvena integrirana organizacija s jedinstvenom rukovodećom i upravljačkom strukturom. Glavna skupština ELI ERIC-a (dalje u tekstu „Glavna skupština”) može priznavati i dodavati dodatna POSTROJENJA ELI-ja u skladu s člankom 25. stavkom 9. točkom (d).
               
               
                  2.   ELI ERIC upravlja korisničkim pravima pristupa POSTROJENJIMA ELI-ja putem međunarodnog sustava stručnog ocjenjivanja. Kako bi postigao te ciljeve, ELI ERIC posebno:
                  
                              a)
                           
                           
                              iskorištava puni znanstveni potencijal POSTROJENJA ELI-ja bliskom suradnjom sa zajednicama korisnika, razvojem i stavljanjem na raspolaganje skupa dodatnih izvora i instrumenata, davanjem učinkovitih usluga i optimalnih uvjeta korisnicima te poduzimanjem aktivnosti informiranja novih potencijalnih korisnika;
                           
                        
                              b)
                           
                           
                              održava izvrsnost i poboljšava vrijednost, kvalitetu i učinkovitost istraživačkih zajednica članova međunarodno stručno ocijenjenim pristupom;
                           
                        
                              c)
                           
                           
                              pruža jedinstvenu platformu za razvoj znanja i iskustva članova koordinacijom istraživanja i razvoja relevantnih tehnologija te zajedničkog osposobljavanja znanstvenog i tehničkog osoblja i promicanjem suradnje između vodećih istraživačkih centara i suradnje s industrijom;
                           
                        
                              d)
                           
                           
                              razvija i provodi politiku i strategiju za inovacije, uključujući intelektualno vlasništvo, tehnološko iskorištavanje i potporu industrijskom razvoju;
                           
                        
                              e)
                           
                           
                              osigurava učinkovitu unutarnju i vanjsku komunikaciju kojom se promiču aktivnosti ELI ERIC-a i šire znanstveni i tehnički rezultati;
                           
                        
                              f)
                           
                           
                              provodi sve druge aktivnosti kojima se podupiru ciljevi ELI ERIC-a.
                           
                        
               
                  3.   ELI ERIC djeluje na nekomercijalnoj osnovi. ELI ERIC može obavljati ograničene gospodarske djelatnosti pod uvjetom da su one blisko povezane s njegovim glavnim zadaćama i da ne ugrožavaju njihovo ispunjenje. Pojedinosti se navode u FINANCIJSKIM PRAVILIMA.
               
            
            
               Članak 3.
               
                  ZAKONSKO SJEDIŠTE
               
               Zakonsko sjedište ELI ERIC-a je u gradu Dolní Břežany u Češkoj.
            
            
               Članak 4.
               
                  TRAJANJE I LIKVIDACIJA
               
               
                  1.   ELI ERIC osniva se na početno razdoblje od 20 godina i može se produljiti odlukom Glavne skupštine u skladu s člankom 25. stavkom 9. točkom (f).
               
               
                  2.   Za likvidaciju ELI ERIC-a potrebna je odluka Glavne skupštine u skladu s člankom 25. stavkom 10. točkom (k), o kojoj je potrebno obavijestiti Europsku komisiju u skladu s člankom 16. Uredbe (EZ) br. 723/2009. Takva odluka uključuje barem:
                  
                              a)
                           
                           
                              broj likvidatora i pravila funkcioniranja odbora likvidatora u slučaju većeg broja likvidatora;
                           
                        
                              b)
                           
                           
                              imenovanje likvidatora s naznakom likvidatora koji je pravni zastupnik pri likvidaciji ELI ERIC-a;
                           
                        
                              c)
                           
                           
                              kriterije likvidacije, uključujući mogući prijenos djelatnosti na drugu pravnu osobu, te ovlasti likvidatora.
                           
                        
               
                  3.   Bez nepotrebne odgode nakon zaključivanja postupka likvidacije, a u svakom slučaju u roku od deset dana nakon takvog zaključivanja, ELI ERIC o tome izvješćuje Komisiju.
               
               
                  4.   U slučaju raspuštanja ELI ERIC ostaje vezan svim postojećim obvezama prema trećim stranama. Razgradnju i/ili prenamjenu svakog POSTROJENJA ELI-ja preuzima odgovarajući ČLAN DOMAĆIN.
               
            
            
               Članak 5.
               
                  SUSTAV ODGOVORNOSTI
               
               
                  1.   ELI ERIC odgovoran je za svoje dugove.
               
               
                  2.   Financijska odgovornost ČLANOVA za obveze ELI ERIC-a ograničena je na njihove pojedinačne doprinose ELI ERIC-u posljednje pune godine rada.
               
               
                  3.   ELI ERIC poduzima odgovarajuće mjere osiguranja za pokriće rizika specifičnih za njegov rad.
               
            
            
               Članak 6.
               
                  POLITIKA PRISTUPA ZA KORISNIKE
               
               
                  1.   ELI ERIC omogućuje KORISNICIMA pristup POSTROJENJIMA ELI-ja putem transparentnog postupka odabira koji se temelji na međunarodnom postupku stručnog ocjenjivanja prijedloga kojim se upravlja preko zajedničke elektroničke ulazne točke. Kriteriji za odabir temelje se na znanstvenoj kvaliteti i izvedivosti eksperimenta. Etički aspekti ocjenjivanja prijedloga ili davanja pristupa trebali bi se rješavati uz potporu Etičkog savjetodavnog odbora iz članka 29.
               
               
                  2.   KORISNICI koji traže tehničke i/ili znanstvene usluge i tim uslugama pristupaju izvan pristupa temeljenog na odabiru stručnim ocjenjivanjem plaćaju odgovarajuću cijenu primljenih usluga, u skladu s ograničenjima iz članka 2. stavka 3.
               
               
                  3.   Načela POLITIKE PRISTUPA ZA KORISNIKE navedena su u Prilogu I. ovom Statutu te su definirana i detaljno opisana u posebnoj politici. U toj se politici uzima u obzir europski pravni okvir za zaštitu podataka povezan s razmjenom osobnih podataka KORISNIKA među ČLANOVIMA.
               
            
            
               Članak 7.
               
                  POLITIKA ZNANSTVENOG VREDNOVANJA
               
               
                  1.   ELI ERIC redovito ocjenjuje i uspoređuje kvalitetu svojih znanstvenih aktivnosti postupkom međunarodnog stručnog ocjenjivanja, uključujući periodičnu procjenu njegova učinka na europski istraživački prostor, regije u kojima se provode njegove aktivnosti i na međunarodnoj razini.
               
               
                  2.   ELI ERIC osigurava da istraživanja koja provode njegovi KORISNICI ispunjavaju najviše standarde kvalitete i izvrsnosti te promiče osposobljavanje i razmjenu najbolje prakse. Etičke aspekte ocjenjuje Etički savjetodavni odbor iz članka 29. ELI ERIC procjenjuje učinak i djelotvornost svoje istraživačke politike i oblikovanja programa te resursa koji su potrebni za potporu tim standardima.
               
            
            
               Članak 8.
               
                  POLITIKA ŠIRENJA PODATAKA
               
               
                  1.   Cilj je zadaća i aktivnosti ELI ERIC-a jačanje istraživanja, razvoja tehnologija i inovacija u Europi i svijetu. ELI ERIC će radi potpore tom cilju posebno provoditi komunikacijske aktivnosti i aktivnosti širenja podataka putem niza platformi kako bi dopro do svih relevantnih dionika i šire javnosti.
               
               
                  2.   ELI ERIC promiče širenje podataka o znanstvenim aktivnostima, rezultatima, publikacijama i znanstveno-tehničkom znanju koje proizlazi iz njegovih aktivnosti u istraživačkoj zajednici, industriji i široj javnosti. U skladu s člankom 6. prema kojem je pristup otvoren i odobren na temelju znanstvene izvrsnosti, ELI ERIC provodi i politiku otvorenog pristupa skupovima podataka i metapodacima FAIR, kako je navedeno u članku 13., te znanstvenim publikacijama proizašlima iz javno financiranih istraživanja provedenih u ELI ERIC-u.
               
            
            
               Članak 9.
               
                  POLITIKA ZAŠTITE PRAVA INTELEKTUALNOG VLASNIŠTVA
               
               
                  1.   Pojam intelektualno vlasništvo tumači se u skladu s člankom 2. Konvencije o osnivanju Svjetske organizacije za intelektualno vlasništvo, koja je potpisana 14. srpnja 1967.
               
               
                  2.   Podložno uvjetima ugovora između ELI ERIC-a i korisnika, prava intelektualnog vlasništva koje su korisnici stvorili, stekli ili razvili u vlasništvu su tih korisnika.
               
               
                  3.   ELI ERIC donosi politiku o pravima intelektualnog vlasništva i posebne procese i postupke u skladu s člankom 25. stavkom 10. točkom (e).
               
            
            
               Članak 10.
               
                  POLITIKA ZAPOŠLJAVANJA
               
               
                  1.   ELI ERIC osigurava jednako postupanje i prilike svojem osoblju i podupire mobilnost radi poticanja profesionalnog osposobljavanja i razvoja osoblja.
               
               
                  2.   Politiku zapošljavanja i vođenja osoblja definira glavni direktor ELI ERIC-a, a Glavna skupština je odobrava. U politici zapošljavanja primjenjuju se postupci odabira i evaluacije na međunarodnoj razini te načela naknade za rad kojima se nastoji privući i zadržati visokokvalificirano osoblje. Postupci odabira za radna mjesta u ELI ERIC-u transparentni su, nediskriminirajući i u skladu su s načelima jednakih mogućnosti. Pronalaženje i zapošljavanje osoblja ne smiju biti diskriminirajući.
               
               
                  3.   ELI ERIC ima jedinstvenu politiku zapošljavanja utvrđenu u skladu sa zakonima zemalja u kojima je osoblje zaposleno.
               
            
            
               Članak 11.
               
                  POLITIKA JAVNE NABAVE
               
               Glavni direktor ELI ERIC-a definira politiku javne nabave koju odobrava Glavna skupština. U politici javne nabave moraju se poštovati načela transparentnosti, proporcionalnosti, uzajamnog priznavanja, jednakog postupanja, tržišnog natjecanja i nediskriminacije.
            
            
               (1)  Uredba Vijeća (EZ) br. 723/2009 od 25. lipnja 2009. o pravnom okviru Zajednice za Konzorcij europskih istraživačkih infrastruktura (ERIC) (SL L 206, 8.8.2009., str. 1.).